આ વિસ્તારનાં નગરસેવિકા નયના શેઠ છેલ્લાં દોઢ વર્ષથી આ ગાર્ડન્સના રિનોવેશન માટે સુધરાઈના ૪૫થી વધુ અધિકારીઓ સાથે મીટિંગ કરી ચૂક્યાં હતાં, પરંતુ જુદાં-જુદાં કારણો બતાવી એનું રિનોવેશન-કાર્ય પાછળ ઠેલાઈ રહ્યું હતું. મંચેરજી જોશીના જ વારસ અને મંચેરજી ઈ. જોશી કૉલોની રેસિડન્ટ્સ અસોસિએશનનાં ચૅરપર્સન ઝરીન એન્જિનિયરે આ ગાર્ડન્સના રીડેવલપમેન્ટનો સખત વિરોધ કર્યો હતો. તેમને ડર હતો કે સુધરાઈ દ્વારા આ ગાર્ડન્સનું રીડેવલપમેન્ટ વ્યવસ્થિત નહીં થાય તો આ ‘બી’ ગ્રેડનું હેરિટેજ ગાર્ડન ખેદાનમેદાન થઈ જશે. આ ગાર્ડન્સમાં કૉન્ક્રીટનું બાંધકામ અને ગ્રેનાઇટનો ઉપયોગ થાય એની સામે પણ તેમનો સખત વિરોધ હતો. એને ૬૦૦થી વધુ સ્થાનિક રહેવાસીઓએ સાથ આપ્યો હતો. આથી તેમણે આના માટે સતત મહાનગરપાલિકાના કમિશનર સહિત અનેક લોકો સાથે મીટિંગ કરીને ગાર્ડન્સનો હેરિટેજ ગ્રેડ સચવાઈ રહે એ માટે સંપૂર્ણ પ્રયાસો કર્યા હતા, જેમાં તેમને સફળતા મળી હતી.